JKN ตุนแบ็กล็อกแน่น 932 ล้านบาท เร่งส่งมอบปี 66
JKN แย้มเร่งส่งมอบงานภายในปี 66 หลังตุนแบ็กล็อกแน่น มูลค่า 932 ล้านบาท
JKN แย้มเร่งส่งมอบงานภายในปี 66 หลังตุนแบ็กล็อกแน่น มูลค่า 932 ล้านบาท
13 ธ.ค. 2565

นายจักรพงษ์ จักราจุฑาธิบดิ์ ประธานเจ้าหน้าที่บริหาร และกรรมการผู้จัดการ บริษัท เจเคเอ็น โกลบอล กรุ๊ป จำกัด (มหาชน) หรือ JKN เปิดเผยว่า ผลการบริหารงานในส่วนรายได้และยอดขายของรายการต่างๆ ทั้งที่นำเข้ามาขายให้กับสถานีโทรทัศน์ต่างๆ ในประเทศ และในส่วนของการนำเนื้อหารายการของผู้ผลิตรายการในไทยไปจำหน่ายในต่างประเทศ ยังคงมีแนวโน้มยังคงไปได้ดีตามการคาดหมาย โดยเฉพาะการขายเนื้อหารายการละคร และซีรีย์ของไทยที่กำลังได้รับความนิยมออกไปให้กับต่างประเทศ
ทั้งนี้ ณ วันสิ้นสุดไตรมาสที่ 3  ของปีนี้ บริษัทฯ ยังมีมูลค่างานในมือ (Backlog) หรือสัญญาขายคอนเทนต์ที่รอการส่งมอบให้แก่ลูกค้ารวมมูลค่าสูงถึง 932.37 ล้านบาท โดยแบ่งเป็นส่วนของการขายในประเทศ 359.30 ล้านบาท และการขายต่างประเทศ 573.07 ล้านบาท  ตามลำดับ
ขณะเดียวกัน เมื่อพิจารณาจากยอดขาย Backlog ในระยะเวลาเก้าเดือนที่ผ่านมา บริษัทฯ สามารถทำยอดขายจาก Backlog ได้สูงถึง 1,281.48 ล้านบาท โดยแบ่งเป็นยอดขายในประเทศ 1,156.45 ล้านบาท และ ยอดขายต่างประเทศ 125.03  ล้านบาท ในเวลาเดียวกันคาดว่า ผลจากการบริหารจัดเก็บลูกหนี้การค้าที่ดีขึ้นอย่างต่อเนื่อง จะทำให้สามารถสร้างจำนวนรายได้ในปีนี้ให้มากขึ้นจากการทำสัญญาขายคอนเทนต์ใหม่ๆเพิ่มเติมได้ด้วยเช่นกัน
สำหรับปีหน้า คาดว่าจะสามารถส่งมอบคอนเทนต์ที่ค้างส่งตามสัญญาที่ยังเหลืออยู่ได้หมดทั้งจำนวนภายในปี 66 ซึ่งจะส่งผลดีต่อภาพรวมของผลการดำเนินงานของกลุ่มธุรกิจคอนเทนต์ที่เติบโตได้อย่างต่อเนื่อง